SDP:n puheenjohtaja Antti Rinne lupaa, että hallituksen ajamaa sote- ja maakuntauudistusta muutetaan merkittävästi, jos SDP äänestetään valtaan seuraavissa eduskuntavaaleissa.

SDP:n puheenjohtaja

Antti Rinne

pitää sote-aikataulua liian tiukkana, jotta maakuntavaalit voidaan järjestää lokakuussa.

Rinteen mukaan sote-päätöksentekoa ei pidä eduskunnassa hätiköidä puoluekokous- tai vaaliaikataulujen vuoksi.

Rinteen mukaan SDP:n tavoitteena on muuttaa ”merkittävästi” hallituksen kaavailemaa sote-mallia.

Antti Rinne (sd) lupaa muuttaa Sipilän (kesk) hallituksen sote- ja maakuntamallin, jos SDP pääsee valtaan ensi eduskuntavaaleissa. INKA SOVERI

Parhaillaan eduskunnan valiokuntakäsittelyssä olevalla sote-uudistuksella riittää vastoinkäymisiä.

Perjantaina sosiaali- ja terveysvaliokunnan puheenjohtaja Krista Kiuru (sd) kertoi, että sote-uudistuksen käsittely lykkääntyy juhannuksen yli. Tämä puolestaan voi vaikuttaa maakuntavaalien siirtymiseen.

SDP:n puheenjohtaja Antti Rinne pitää sote-aikataulua liian tiukkana, jotta maakuntavaalit voidaan järjestää lokakuussa.

- Tämä aikataulu on järjettömän tiukka siihen nähden, että maakuntavaalit voisivat toteutua.

Rinteen mukaan sote-päätöksentekoa ei pidä eduskunnassa hätiköidä puoluekokous- tai vaaliaikataulujen vuoksi.

- Tämä on niin iso, monimutkainen ja todella merkittävä asia kaikkien suomalaisten keskeisten hyvinvointipalveluiden osalta, että asia pitää huolella käsitellä eduskunnassa, Rinne sanoo.

Kapuloita rattaisiin

Toinen soteen liittyvä hallituksen murhe on se, hyväksyykö eduskunta ylipäätään sitä, koska vastustajien joukko suurenee koko ajan.

Rinne ei usko soten läpimenoon.

- Epäilen suuresti, että hallituksen esitys menee eduskunnassa läpi.

Kolmas Sipilän (kesk) hallituksen sote-uudistuksen lopullisen toteutumisen este on Rinteen Iltalehdelle kertoma vaalilupaus, jossa hän vakuuttaa, että sote-mallia tullaan muuttamaan merkittävästi, jos SDP äänestetään valtaan ensi kevään eduskuntavaaleissa.

Yhtiöille voittoja

Rinteen mukaan soteen tarvitaan isoja muutoksia, sillä hallituksen " lehmänkauppoina " syntynyt malli on monilta osin huono.

- Jos tämä esitys hyväksytään eduskunnassa, saa kokoomus omalle viiteryhmälleen verorahoja lähes kuusi miljardia euroa yhtiöiden voitontavoittelua varten, ja keskustapuolue pääsee maakuntamallin myötä kaupungeissa lähemmäksi vallankahvaa.

Merkittäviä muutoksia

Rinteen mukaan SDP:n tavoitteena on muuttaa ”merkittävästi” hallituksen kaavailemaa sote-mallia.

- Jos SDP on hallituspuolueena 2019 vaalien jälkeen, silloin sote-mallia pitää alkaa korjata saman tien ja merkittävästi.

SDP haluaa muuttaa erityisesti hallituksen kaavaileman tilaaja-tuottaja-mallin, jossa yksityiset ja julkiset toimijat on asetettu samalle viivalle.

- Tämä hallituksen kaavailema malli johtaa siihen, että lompakon paksuus alkaa määritellä sen, miten kukin palveluita saa, Rinne sanoo.

- Me haluamme, että veroeuroja käytetään mieluummin siten, että palveluiden järjestäminen ja tuottaminen ovat samassa organisaatiossa, jotta palveluiden integraatio ja saumattomat hoitoketjut perus- ja erikoissairaanhoidon osalta sekä sosiaali- ja terveyspalveluiden integraatio voidaan toteuttaa.

Julkinen ohjaa

Vaikka Rinne haluaa julkisen sektorin olevan sotessa kuskin paikalla, ei hän vastusta yksityisiä palveluntuottajia.

- Meidän arviomme on se, että kaikissa malleissa yksityisten palvelutuottajien käyttö lisääntyy, koska niiden avulla on järkevää täydentää julkista palvelutuotantoa, mutta julkisen sektorin pitää määrittää tämä kokonaisuus ja päättää milloin palveluita käytetään, koska silloin yksityinen sektori asettuu oikeaan kohtaan palveluketjussa.

SDP:n mallissa myös kaupungit voisivat toimia palveluiden tuottajina, jos järjestäjätaho arvioi, että tavoitteet kustannustehokkuudelle, laadun parantamiselle ja saatavuudelle toteutuvat.

- Myös järjestöillä on meidän mallissamme mahdollisuus toimia tuottajina ilman yhtiöittämistä.

Palvelut heikentyvät

Toinen asia, jonka SDP lupaa muuttaa hallitusvaltaan päästyään ovat maakuntien kasvupalvelut.

- Meidän mielestämme työvoima- ja hyvinvointipalvelut heikentyvät, jos ne menevät maakuntahallinnon piiriin, kuten hallitus nyt esittää.

SDP:n ajamat muutokset vaatisivat jälleen uuden lainsäädäntökierroksen, mutta Rinne ei suostu ottamaan syytä niskoilleen sote-uudistuksen viivästyttäjänä.

- Puhutaan, että tätä uudistusta on tehty jo kymmenen vuotta, eikä se vitkuttamalla parane, mutta todellisuudessa tämä hallituksen maakunta- ja markkinamalli on syntynyt vasta tällä vaalikaudella.

- Ei meillä aiemmin ole sote-malleissa ollut mitään tällaista kokoomuksen ajamaa markkinamallia, jossa iso osa julkisista palveluista siirrettään markkinoiden armoille, Rinne päättää.